T. Cabaj, poslanec: (2003-09-16):
Dovoľte, aby som hneď na úvod povedal, že veľmi ťažko sa môže v otázkach reformy dohodnúť súčasná vládna koalícia a súčasná opozícia, a to z jednoduchého dôvodu. Keď sa v roku 1996 uskutočnilo nové územné a správne členenie Slovenskej republiky, kde bolo vytvorených 8 krajov, 79 okresov, mal som možnosť byť pri tom a mal som možnosť pozorne počúvať diskusné vystúpenia jednotlivých zástupcov, ktorí momentálne ešte sedia medzi poslancami a pôsobia vo vládnej koalícii, a ich názory boli úplne odlišné a dokonca odlišné od súčasnej práce vlády, od súčasného návrhu, ktorý sme ako vládny návrh dostali do parlamentu, pretože tí istí poslanci, ktorí sú teraz, niektorí ešte členovia vládnej koalície, pri novom územnom a správnom usporiadaní Slovenskej republiky predkladali návrh, nie aby bol ako pôvodný návrh na 72, respektíve 74 okresných úradov, ale aby okresných úradov bolo viac, dokonca boli návrhy, aby tých okresných úradov bolo 121. Neboli to vtedajší poslanci koalície, teraz v opozícii, ale boli to tí, ktorí teraz predstavujú vládnu koalíciu. Teraz je tu návrh vlády, ktorá hovorí o redukcii, o zužovaní úradov. Myslím, že v jednej veci sa zhodneme, že všetky doterajšie reformy, ktoré prebehli, mali za dôsledok, vždy iným spôsobom sa vymyslelo, aby mohlo byť úradníkov ešte viac. Táto, tá istá reforma dosť rafinovaným spôsobom o tom takisto hovorí, pretože ako budeme vidieť počas prerokúvania tohto návrhu, mnohé ďalšie úrady sa budú vytvárať. No hovorím, to je ten základný rozdiel, v ktorom sa nevieme zhodnúť, pretože súčasná vláda pokračuje podľa scenára pána Nižňanského, a mňa tak trochu trápi, že nie je tu predkladateľom podpredseda vlády Mikloš, ktorý aj v minulom volebnom období bol zodpovedný za reformu verejnej a správy a ktorý je známy tým, že historicky vlastne odmietol prácu, za ktorú prijímal plácu ako minister vlády, a jednoducho odmietol pokračovať v reforme verejnej správy. Ten istý pán Mikloš v súčasnosti pôsobí vo vláde a bolo by veľmi dobré vypočuť si jeho názor. Mňa to aj preto trápi, že na poslaneckom grémiu boli predložené rôzne návrhy ako riešiť, ako prerokúvať tento balík zákonov, ktoré sa momentálne objavili v parlamente, akým spôsobom nejako sceliť celú túto rozpravu, pretože má to čo povedať spolu. Nebol prijatý návrh, aby vláda najskôr predložila a aby predseda vlády alebo ním poverený podpredseda zodpovedný za reformu predstúpil pred tento parlament a prediskutovala sa najskôr otázka celej reformy. Už som v úvode povedal, že zrejme sa nevieme dohodnúť, pretože je oveľa jednoduchšie aj pre vládnych poslancov, aby zahlasovali za čiastkové návrhy zákonov tak, ako sa nám budú teraz postupne objavovať na stole, pretože dávno predtým, ako tieto návrhy prišli do parlamentu, vláda rozhodla a povedala, že ide rušiť okresné úrady. Dokonca mnohé kroky sa robia - a ja som s hrôzou zistil na výbore, ktorý je garančný za túto oblasť, a to je výbor verejnej správy -, keď zástupcovia vlády hovorili, dokonca pán minister, váš štátny tajomník hovoril o tom, ako ministerstvo už pokračuje podľa zásad, ktoré vláda prijala, podľa materiálov, o ktorých vláda rozhodla. Prepáčte, ako môžete zatiaľ pokračovať, keď ste iba politicky rozhodli, že idete rušiť okresné úrady, pretože iba teraz sa v prvom čítaní objavuje návrh zákona, podľa ktorého to môžete zrealizovať, podľa ktorého môžete toto zabezpečiť, ale zrejme už tak to funguje na Slovensku, že tento parlament je pre vládu len slúžkou, pretože vláda urobila svoje kroky, svoje pokračovanie a podľa toho aj vládni úradníci pokračujú a teraz treba len takú maličkosť, aby sa tu našlo tých 76 poslancov, ktorí sa obetujú a ktorí to odobria vláde, aby mohla ďalej pokračovať. Takže v tomto je ten náš zásadný rozdiel, to, v čom sa nevieme zhodnúť. Samozrejme, je veľmi netradičný spôsob, ak som to dobre pozeral, myslím, že, pán minister, je tam 22 alebo koľko, v tomto jednom vládnom návrhu zákona, 22 zákonov, ktoré sa menia, nehovoriac o tom, že niektoré už predtým doznali aj 10, aj 12 novelizácií, takže vyvolá to do určitej miery chaos a aj tí, ktorí sa priamo vyznajú v tejto problematike, budú mať problém sa vôbec zorientovať a vyhľadať tieto kroky, ale zrejme tak ste sa rozhodli a proti tomu nemáme inú možnosť ako vystúpiť a povedať svoje stanovisko, svoj postoj, že náš poslanecký klub tento vládny návrh v nijakom prípade nemôže podporiť. Preto predkladám, pán spravodajca, procedurálny návrh, aby podľa § 73 ods. 3 písm. a) bol návrh vrátený vláde, teda navrhovateľovi na dopracovanie. Samozrejme, vyplýva to aj z toho jednoduchého dôvodu, že vo výbore, ktorý je gestorský za túto oblasť, sa už niekoľkokrát na túto tému diskutovalo. Viete, ale ja som to pomenoval, že to je ako hluchý so slepým, keď sa rozpráva, pretože to, čo sa pán Nižňanský naučil, to si odrecituje, to si prednesie takýmto spôsobom, zástupcovia koalície mu dajú zapravdu, alebo takticky pomlčia, aby sa nemuseli vyjadriť k tomu, opozícia povie svoj postoj, každý si svoje povie a nakoniec príde hlasovanie, ktoré rozhodne, že ani tento výbor nie je schopný prijať to, pretože zastúpenie v tomto výbore je paritné, to znamená, koalícia i opozícia má rovnaký počet členov. Gestorský výbor nie je schopný ani prijať uznesenie. Pán minister, no ak ste sa podujali, teda vláda vás poverila tým, aby ste predložili tento návrh zákona do parlamentu, ja myslím, že ambíciou vlády by malo byť najmä to, ak sa robí akákoľvek reforma, aby i tá reforma hľadala podporu prierezovo, to znamená aj medzi zástupcami jednotlivých politických strán a snažila sa nejakým spôsobom zosúladiť aj politické programy týchto strán, pretože onedlho budú voľby a ak silou hlasov teraz sa tlačí prijatie tohto zákona a odhlasuje sa to takýmto spôsobom, čo iné môžete očakávať, ak po nastúpení novej vládnej garnitúry po voľbách dôjde znova k zmene a znova zase reforma bude prebiehať. Takže ak má niekto ambíciu robiť reformu a robiť reformu v prospech občanov Slovenskej republiky, nemal by ju robiť iba v prospech tých, ktorých reprezentujete momentálne, pretože tých máte dosadených do úradov, do štátnej správy, ale aby sa to riešilo tak, aby to mohlo fungovať aj pre budúcnosť. Samozrejme, tých problémov je tam viac, hovorím už najmä preto, že sa v jednom návrhu zákona objavuje také množstvo pozmeňujúcich návrhov, preto aj ani pri prerokúvaní či už vo výboroch alebo následne potom v pléne Národnej rady tento zákon takto, ako ste ho predložili, nie je opraviteľný. Preto predkladám návrh, aby bol vrátený vláde na dopracovanie. Samozrejme, veľa by sa dalo ešte na tú tému hovoriť, pretože práve štátna správa by mala slúžiť občanom Slovenskej republiky. Štátna správa žije z daní a poplatkov občanov a preto by mala byť veľmi blízka občanom, mala by im byť k dispozícii. Dá sa predpokladať, že tak ako to bolo v roku 1996, aj tu sa objavia mnohé návrhy, ktoré budú hovoriť o rozšírení počtu úradov, objavia sa všemožné návrhy, pretože každý poslanec pochádza z určitého kraja a neviem si celkom predstaviť, že poslanci, ktorí pochádzajú z príslušného okresu, ktorý momentálne rušíte, že prídu teraz a zahlasujú takýmto spôsobom, že by nemali snahu hľadať riešenie a postavenie toho okresu. Či sa to niekomu páči, alebo nie, aj v minulosti to fungovalo tak, že ak niečo človek nedokázal doma vybaviť, v obci, alebo v meste, tak obyčajne išiel na okres a hľadal riešenie, aby to fungovalo. Samozrejme, mal som tú možnosť, pretože som pôsobil niekedy v národných výboroch a potom som pôsobil v samospráve, keď dochádzalo k reforme a podarilo sa nám v roku 1996 spojiť všetky takzvané špecializované štátne správy pod jednu strechu, pod okresný úrad. Občania často formálne nadávali, že je veľa úradov a musia chodiť od dverí k dverám, hľadajúc spôsob, ako si to vybaviť, ale boli zastrešení jedným prednostom okresného úradu, aj keď nechcem hovoriť, niečo podobné, ako sme mali v Trstenej, keď som tu niekoľko informácií musel uvádzať, a vtedy váš predchodca, bývalý minister, povedal, že nemá dosah na prednostu okresného úradu, tak neviem, či teraz hľadáte riešenie, že ak ministerstvo vnútra si nevedelo urobiť poriadok s niektorými, opakujem, s niektorými prednostami okresných úradov, aby si urobili poriadok vo svojich úradoch, tak jednoducho teraz sa hľadá spôsob, ako znovu rozsekať štátnu správu, ktorá bola sústredená pod jednou strechou, teraz do takzvaných špecializovaných štátnych správ. Tieto špecializované štátne správy samozrejme budú mať svojho vedúceho, ten bude zodpovedať za organizáciu a ja mám taký dojem, že všetky naše ústredné orgány štátnej správy, ministerstvá, sú spokojné iba vtedy, keď majú v každom okrese - a prepáčte, keď poviem, až po poslednú dedinu -, svojho úradníka, ktorého oni riadia. Nie aby vykonával štátny úradník to, čo môže zo zákona, ale tak, aby plnil príkazy jednotlivých rezortov, aby si toto zabezpečoval po svojej linke, tak ako ste to pripravili. Znova sa vraciame pred rok 1996, keď vo vlastnom okrese, s prednostom okresných úradov, a to je jedno, ako sa teraz budú volať, či budú mať názov taký alebo onaký, sme mohli postaviť futbalovú jedenástku a ešte sme mali aj štyroch náhradníkov. Presne k tomu znova smerujeme, znova bude nejakých 14 špecializovaných štátnych správ a roztrieštime tú sústredenú štátnu správu, ktorá tam mala pôsobiť a ktorá mala robiť v prospech občanov, a potom sa to posunie do inej roviny. Ja si viem aj predstaviť, ak by ste robili tú reformu a hovoríte o určitom znižovaní, ale vždy sa hovorí, že schody sa zametajú odvrchu. Ak by sa v tomto návrhu hľadalo riešenie, že skutočne dôjde, ja neviem, možno nie k 14 špecializovaných štátnym správam, ale že by fungovalo nejakých 6-7, to by bol pre mňa signál, že chcete niečo urobiť aj s rezortmi a nebude fungovať tento rezortizmus na 14 úsekoch, ale že bude fungovať na šiestich a možno aj tá perspektíva by bola v tom, že by ste následne znižovali počty rezortov a počty ministerstiev tak, aby teda nejakým spôsobom kopírovalo, ale vy momentálne necháte rozšafnú, na centrálnej úrovni štátnu správu a následne teraz hľadáte spôsob, ako dolu niečo ušetriť. Ak by ste to hľadali opačne, tak myslím, že by ste mali podporu aj ostatných poslancov, ktorí by mali záujem na riešení tejto problematiky, s ktorou momentálne pred poslancov predstupujete. Keďže toto je iba prvé čítanie a tu sa nedávajú ani pozmeňujúce návrhy, ani doplňujúce návrhy, preto iba jeden, procedurálny - vrátiť vláde na dopracovanie. Ďakujem pekne. (Potlesk.)